Ľ. Vážny, poslanec: (2005-02-04):
Po prvé, v článku 1, bod 2, § 4a ods. 4 sa slová: „príslušný dráhový správny úrad“ nahrádzajú slovom „ministerstvo“. Odôvodnenie. Vzhľadom na úpravu v bode 70 navrhovanej novely, ktorou sa medzi kompetencie ministerstva zahŕňa aj rozhodovanie o zaradení železničnej dráhy do európskeho železničného systému a o zmenách tohto zaradenia a nakoľko § 4 a ods. 4 sa odvoláva na túto úpravu, je potrebné zmeniť znenie odseku 4 tak, aby bolo v súlade s § 65 písm. f), to znamená, že príslušný dráhový úrad nebude rozhodovať o týchto záležitostiach, ale priamo ministerstvo. Samozrejme, po spolupráci s dráhovým správnym úradom. Po druhé, v článku 1 bod 7, v § 20 písmeno h) sa slovo „cien“ nahrádza slovami „tržieb za výkony“. Úprava terminológie, pretože ceny nevyjadrujú to, čo vyjadrujú tržby za výkony v kontexte zákona. Po tretie, k článku 1 bod 13, § 28 písmeno d) sa za slovo „zabezpečiť“ dopĺňajú slová „na žiadosť cestujúceho“. Mám názor ten, že dikcia predkladateľa je veľmi tvrdá, pretože v tom odôvodnení hovoríme o tom, že keby sme museli vybaviť všetky vlakové súpravy a všetky nástupištia tak, aby bez kolízie mohli cestujúci s telesným postihnutím nastupovať, stálo by to obrovské prostriedky odhadované na desiatky miliárd korún a je to jednoducho nesplniteľná úloha pri všetkej úcte a pri všetkom systéme, ktorý chceme zabezpečiť. Chceme zaviesť teda taký spôsob, aby na žiadosť cestujúceho bola železnica povinná, ale nie globálne, zaviesť sprístupnenie či už súprav, tak aj nástupísk. Po štvrté, k článku 1 bod 26, § 31 ods. 1 znie: „Prevádzkovať celoštátnu dráhu môže právnická osoba a prevádzkovať regionálnu dráhu môže právnická osoba alebo fyzická osoba len na základe povolenia na prevádzkovanie dráhy“. Ustanovuje sa, aby tie drobné, najmä tie drobné lokálky, ja neviem, tie železničky, malé, Čierny Balog - Brezno, napríklad mohli prevádzkovať okrem právnických osôb aj fyzické osoby. Po piate, článok 1 bod 26, v § 31 odsek 4 sa za slovo „trolejbusovej“ vkladá slovo „lanovej“. Zjednocujú sa týmto návrhom podmienky prevádzkovania dopravy na lanovej dráhe s podmienkami prevádzkovania dopravy na ostatných druhoch dráh. Po šieste, § 33 písmeno b) sa slovo „dráhe“ nahrádza slovom „dráhu“,. je to len gramatická chyba alebo oprava gramatickej chyby. Po siedme, v § 38a v ods. 2 písmeno a) sa slovo „výpis“ nahrádza slovom „odpis“. Navrhuje sa, aby sa bezúhonnosť preukazovala odpisom, teda prísnejším spôsobom. Po ôsme, v článku 1 bod 43, § 46a ods. 1 sa vypúšťajú slová „celoštátnej alebo regionálnej“. Navrhuje sa, aby povinnosť mať ku dňu začatia prevádzkovania dopravy bezpečnostné osvedčenie, platila na prevádzkovanie dopravy na dráhe ako takej, to znamená aj na električkovej, trolejbusovej a aj lanovej. Body 9, 10 a 11 po dohode s predkladateľom s pánom ministrom Prokopovičom vypúšťam, pretože po jeho vysvetlení sa mi zdá, že by sme sprísnili a odobrali by sme vláde kompetenciu vymenúvať a odvolávať predsedu úradu ako aj tie ďalšie náležitosti, čo sú riešené bodmi 9, 10 a 11. Bol 12, k článku 1 bod 78 § 68 ods. 3 sa slovo „podnikatelia“ nahrádza slovami „podnikateľské subjekty“, taktiež je to len oprava terminológie. Na záver zdôrazňujem, že teda aj pre spravodajcu, že vypúšťam body 9, 10 a 11 tohto pozmeňujúceho návrhu, ostatné návrhy predkladám tak, ako sú predložené. Ďakujem za pozornosť.